Rudolf Borissowitsch Barschai (Russies: Рудольф Борисович Баршай, Afrikaanse transkripsie: Roedolf Barisowitsj Barsjai; 28 September 1924 - 2 November 2010) was 'n Sowjet- en Russiese dirigent en altviolis. Barschai is op 28 September 1924 in Stanitsa Labinskaja, Krasnodar-krai, in die hedendaagse Rusland gebore. Hy het aan die Moskouse Konservatorium onder Ljef Tseitlin en Wadim Borisofski studeer. Hy het opgetree as solis saam met Swjatoslaf Richter en David Oistrakh, en as lid van 'n trio saam met Mstislaf Rostropowitsj en Leonid Kogan. Gedurende sy loopbaan het Barschai talle Sowjet- en internasionale kompetisies gewen. Hy was in 1945 die stigterslid (viool) van die Borodin-kwartet, waarvan hy tot in 1953 lid van gebly het. Hy het later dirigeerlesse geneem onder die dirigent Ilja Moesin aan die Leningradse Konservatorium. In 1955 stig Barschai die Moskouse Kamerorkes, wat hy sou lei en dirigeer totdat hy in 1977 na die Weste geëmigreer het. Hy was van 1978 tot 1981 die artistieke direkteur van die Israelse Kamerorkes. Van 1981 tot 1982 was Barschai hoofdirigent van die Vancouver-simfonieorkes en van 1985 tot 1986 hoofgasdirigent van die Orchester National de France (Nasionale Orkes van Frankryk).